| **Viola Amerdvok. *Viola Amherd*** |
| --- |
|  |
| Oficialus portretas, 2024 m. |
| Visas vardas | Viola Patricia Amherd |
| Gimė | 1962 m. birželio 7 d. (61 metai)Brigas, Valė, Šveicarija Šveicarija |
| Gyven. vieta | Brigas, Valė |
| Šveicarijos Federalinės Tarybos narė |
| Ėjo pareigas | 2019 m. sausio 1 d. –  |
| Ankstesnis | Doris Loithard |
| Šveicarijos konfederacijos prezidentė |
| Ėjo pareigas | 2024 m. sausio 1 d. –  |
| Ankstesnis | Alenas Bersė |
|  |
| Veikla | NotarėAdvokatė |
| Partija | Šveicarijos krikščionių demokratų liaudies partija (iki 2021 m.)Centras (nuo 2021 m.) |
|  |
| Išsilavinimas | Fribūro universitetas |

**Viola Patricija Amerd** (vok. *Viola Patricia Amherd*, g. 1962 m. birželio 7 d.) – šveicarų politikė. Nuo 2019 m. ji yra Šveicarijos Federalinės Tarybos narė, o nuo 2024 m. sausio 1 d. – Šveicarijos Konfederacijos prezidentė. Šiuo metu[kada?] V. Amerd vadovauja Federaliniam gynybos, civilinės saugos ir sporto departamentui.

Politikė savo politinę karjerą pradėjo Krikščionių demokratų liaudies partijoje. Tačiau, po jos susijungimo su Konservatorių demokratų partija 2021 m. ji prisijungė prie naujai suformuotos Centro partijos.

Biografija
----------

### Politinė karjera

V. Amerd politinę karjerą pradėjo savo gimtajame Brigo mieste. Nuo 1992 iki 2012 m. ji užėmė įvairias pareigas: Brigo miesto tarybos narė (1992–1996 m.), Brigo savivaldybės viceprezidentė (1996–2000 m.), ir Brigo savivaldybės prezidentė (2000–2012 m.). Be to, nuo 2005 m. gegužės 31 d. iki 2018 m. gruodžio 31 d. ji atstovavo Valė kantonui Šveicarijos Nacionalinėje Taryboje.

2015 m. gruodžio 9 d. Federalinės Tarybos rinkimuose V. Amerd surinko 16 balsų į laisvą vietą, kurią iki tol užėmė Evelin Vidmer-Šlumpf, nors oficialiai nebuvo paskelbusi savo kandidatūros. Galiausiai naujuoju Tarybos nariu buvo išrinktas Gi Parmelenas.

2018 m. spalio 5 d. kylant spekuliacijoms apie jos kandidatavimą į Federalinę Tarybą, V. Amerd oficialiai paskelbė savo kandidatūrą, siekdama pakeisti Doris Loithard. Lapkričio 16 d. Krikščionių demokratų liaudies partija paskelbė V. Amerd ir Haidi Gregn, Urio kantono vietos vykdomosios valdžios atstovę, kaip kandidates į Federalinės Tarybos narius. Gruodžio 5 d. V. Amerd buvo išrinkta į Federalinę Tarybą su 148 balsais per pirmąjį balsavimo turą, kartu su Karin Keler-Zuter iš Liberalų partijos.

Oficialus Federalinės Tarybos portretas V. Amerd pirmininkavimo metais
2018 m. gruodžio 10 d. buvo oficialiai paskelbta, kad nuo 2019 m. sausio 1 d. V. Amerd vadovaus Federaliniam gynybos, civilinės saugos ir sporto departamentui. Ji tapo pirmąja moterimi, užėmusia šias pareigas.

2022 m. balandžio mėnesį, po Rusijos invazijos į Ukrainą, V. Amerd kreipėsi į Tarptautinio olimpinio komiteto prezidentą Tomą Bachą, ragindama suspenduoti Rusijos ir Baltarusijos atstovus. Ji taip pat pareiškė palaikymą Šveicarijos ginkluotųjų pajėgų stiprinimui ir pasisakė prieš galimybę, kad Šveicarija prisijungtų prie NATO.

2022 m. gruodžio 7 d. V. Amerd buvo išrinkta 2023 m. Federalinės Tarybos viceprezidente. 2023 m. gruodžio 13 d. Federalinis Susirinkimas patvirtino V. Amerd kaip Šveicarijos Konfederacijos prezidentę 2024 m. Ji oficialiai pradėjo eiti šias pareigas nuo 2024 m. sausio 1 d.

### Asmeninis gyvenimas

1982 m. Viola Amerd baigė gimnaziją Brige. 1982–1987 m. ji studijavo teisę Fribūro universitete, kur 1987 m. gavo licenciato laipsnį abiejose teisės šakose. Po studijų, 1987–1990 m. ji atliko advokato ir notaro praktiką Brigo mieste. 1990 m. V. Amerd gavo Valė kantono notarės diplomą, o 1991 m. sėkmingai išlaikiusi advokatūros egzaminą, įgijo Valė kantono advokato diplomą.

Nuo 1991 m. Viola Amerd savo profesinę veiklą tęsė kaip savarankiškai dirbanti teisininkė ir notarė. Be to, 1994–2006 m. ji nepilnu etatu dirbo teisėja Federalinėje personalo apeliacinėje komisijoje. Šiuo metu V. Amerd gyvena Brigo mieste.

Šaltiniai
---------

1. ↑  „The Federal Department of Defence, Civil Protection and Sport (DDPS)" (anglų). The Federal Council. Nuoroda tikrinta 2024-01-31.
2. 1 2  „Viola Amherd, Brig Glis - Nationalrätin" (vokiečių). viola-amherd.ch. Suarchyvuotas originalas 2018-12-14. Nuoroda tikrinta 2024-01-31.
3. ↑  „Porträt von Bundesratskandidatin Viola Amherd" (vokiečių). SRF Echo der Zeit. 2018-11-21. Nuoroda tikrinta 2024-01-31.
4. ↑  „After conquering army, Viola Amherd steps into role of Swiss President" (anglų). swissinfo.ch. 2023-12-31. Nuoroda tikrinta 2024-01-31.
5. ↑  „Swiss Sports Minister calls on IOC to exclude Russian and Belarusian officials". *www.insidethegames.biz*. 2022-04-17.
6. ↑  „Swiss defence minister repeats calls for stronger army". *SWI swissinfo.ch*. 2022-03-06. Nuoroda tikrinta 2024-01-31.


|  |  |
| --- | --- |
|  | **Vikiteka: Viola Amherd** – vaizdinė ir garsinė medžiaga  |

| Politinis postas
 |
| --- |
| Prieš tai:**Doris Loithard** | **Šveicarijos Federalinės Tarybos narė**2019–dabar | **Užimantis postą** |
| Prieš tai:**Gi Parmelenas** | **Gynybos, civilinės saugos ir sporto departamento vadovė**2019–dabar |
| Prieš tai:**Alenas Bersė** | **Šveicarijos konfederacijos viceprezidentė**2023 | Po to:**Karin Keler-Zuter** |
| **Šveicarijos Konfederacijos prezidentė**2024 | **Užimantis postą** |